CELEX: 32009D0009
Language: sl
Date: 2008-12-08 00:00:00
Title: 2009/9/ES: Odločba Komisije z dne 8. decembra 2008 o nevključitvi nikotina v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov (notificirano pod dokumentarno številko C(2008) 7714) (Besedilo velja za EGP)

9.1.2009   
            
            
               SL
            
            
               Uradni list Evropske unije
            
            
               L 5/7
            
         
      ODLOČBA KOMISIJE
   
   z dne 8. decembra 2008
   o nevključitvi nikotina v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov
   (notificirano pod dokumentarno številko C(2008) 7714)
   (Besedilo velja za EGP)
   (2009/9/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Direktive Sveta 91/414/EGS z dne 15. julija o dajanju fitofarmacevtskih sredstev v promet (1) in zlasti četrtega pododstavka člena 8(2) Direktive,
   ob upoštevanju naslednjega:
   
               (1)
            
            
               Člen 8(2) Direktive 91/414/EGS določa, da lahko država članica v obdobju dvanajstih let po notifikaciji navedene direktive registrira za dajanje v promet fitofarmacevtska sredstva z aktivnimi snovmi, ki niso uvrščene v Prilogo I k navedeni direktivi in so v prometu že dve leti po datumu notifikacije, medtem ko se navedene snovi postopno preučujejo v okviru delovnega programa.
            
         
               (2)
            
            
               Uredbi Komisije (ES) št. 1112/2002 (2) in (ES) št. 2229/2004 (3) določata podrobna pravila za izvajanje četrte faze delovnega programa iz člena 8(2) Direktive 91/414/EGS in seznam aktivnih snovi, ki jih je treba oceniti zaradi njihove možne vključitve v Prilogo I k Direktivi 91/414/EGS. Navedeni seznam vključuje nikotin.
            
         
               (3)
            
            
               Vplivi nikotina na zdravje ljudi in okolje so bili ocenjeni v skladu z določbami uredb (ES) št. 1112/2002 in (ES) št. 2229/2004 za vrste uporab, ki jih je predlagal prijavitelj. Poleg tega navedeni uredbi določata države članice poročevalke, ki morajo Evropski agenciji za varnost hrane (EFSA) v skladu s členom 20 Uredbe (ES) št. 2229/2004 predložiti ustrezna poročila o oceni in priporočila. Država članica poročevalka za nikotin je bilo Združeno kraljestvo, vse ustrezne informacije pa so bile predložene januarja 2008.
            
         
               (4)
            
            
               Komisija je nikotin preučila v skladu s členom 24a Uredbe (ES) št. 2229/2004. Osnutek poročila za navedeno snov so države članice in Komisija pregledale v okviru Stalnega odbora za prehranjevalno verigo in zdravje živali ter končno različico pripravile 26. septembra 2008 v obliki poročila Komisije o pregledu.
            
         
               (5)
            
            
               Odbor je med preučevanjem te aktivne snovi ob upoštevanju pripomb držav članic ugotovil, da obstoječi podatki ne zadostujejo za dokaz varne uporabe za izvajalce tretiranja, delavce, druge navzoče osebe in potrošnike. Poleg tega so drugi pomisleki, ki so jih države članice poročevalke izrazile v poročilih o oceni, vključeni v poročilo o pregledu za to snov.
            
         
               (6)
            
            
               Komisija je prijavitelja pozvala, naj predloži pripombe o rezultatih strokovnega pregleda in sporoči, ali bo še naprej vztrajal pri vključitvi navedene snovi na seznam. Prijavitelj je predložil pripombe, ki so bile natančno pregledane. Toda kljub argumentom, ki jih je prijavitelj predložil, se navedenih pomislekov ni dalo odpraviti, po ocenah na podlagi predloženih informacij pa ne kaže pričakovati, da bi lahko fitofarmacevtska sredstva, ki vsebujejo nikotin, pod predlaganimi pogoji uporabe na splošno izpolnjevala zahteve iz člena 5(1)(a) in (b) Direktive 91/414/EGS.
            
         
               (7)
            
            
               Nikotin se zato ne sme vključiti v Prilogo I k Direktivi 91/414/EGS.
            
         
               (8)
            
            
               Sprejeti je treba ukrepe za zagotovitev, da se registracije fitofarmacevtskih sredstev, ki vsebujejo nikotin, prekličejo v predpisanem roku in se ne podaljšajo ali izdajo nove registracije takih sredstev.
            
         
               (9)
            
            
               Če države članice odobrijo podaljšanje roka za odstranjevanje, skladiščenje, dajanje v promet in uporabo obstoječih zalog fitofarmacevtskih sredstev, ki vsebujejo nikotin, ga je treba omejiti na obdobje dvanajstih mesecev, da se omogoči uporaba obstoječih zalog v naslednji rastni sezoni, s čimer se zagotovi, da bodo fitofarmacevtska sredstva, ki vsebujejo nikotin, kmetom na voljo 18 mesecev od sprejetja navedene odločbe.
            
         
               (10)
            
            
               Ta odločba ne vpliva na predložitev zahtevka za nikotin v skladu s členom 6(2) Direktive 91/414/EGS in Uredbe Komisije (ES) št. 33/2008 z dne 17. januarja 2008 o podrobnih pravilih za izvajanje Direktive Sveta 91/414/EGS glede rednega in pospešenega postopka za oceno aktivnih snovi, ki so bile del programa dela iz člena 8(2) navedene direktive, vendar niso bile vključene v Prilogo I (4), zaradi morebitne vključitve v Prilogo I k navedeni direktivi.
            
         
               (11)
            
            
               Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO ODLOČBO:
   Člen 1
   Nikotin se ne vključi kot aktivna snov v Prilogo I k Direktivi 91/414/EGS.
   Člen 2
   Države članice zagotovijo, da:
   
               (a)
            
            
               se registracije fitofarmacevtskih sredstev, ki vsebujejo nikotin, prekličejo do 8. junija 2009;
            
         
               (b)
            
            
               se od datuma objave te odločbe nobene registracije fitofarmacevtskih sredstev, ki vsebujejo nikotin, ne odobrijo ali podaljšajo.
            
         Člen 3
   Morebitno podaljšanje roka, ki ga odobrijo države članice v skladu z določbami člena 4(6) Direktive 91/414/EGS, je čim krajše in traja največ do 8. junija 2010.
   Člen 4
   Ta odločba je naslovljena na države članice.
   
      V Bruslju, 8. decembra 2008
      
         
            Za Komisijo
         
         Androulla VASSILIOU
         
         
            Članica Komisije
         
      
   
   
      (1)  UL L 230, 19.8.1991, str. 1.
   
      (2)  UL L 168, 27.6.2002, str. 14.
   
      (3)  UL L 379, 24.12.2004, str. 13.
   
      (4)  UL L 15, 18.1.2008, str. 5.